text: 21 nye løveunger i Givskud
  07 september 2011 kl. 13.19
  Generationsskiftet blandt løverne i Givskud Zoo er i fuld gang. 21 løveunger er kommet til verden i denne sæson.
  De nye hanner ankom sidste efterår, og det kan tage lang tid for hun-løverne at acceptere nye bejlere, men syv kuld er det alligevel blevet til.
  Løve-avl kan udvikle sig særdeles blodigt.
  Nye hanner i en flok kan gå til angreb på løveunger af hankøn for at komme af med fremtidige rivaler. Og hvis hunnerne i en flok ikke oplever, at de nye hanner lever op til deres krav, gør de kort proces og dræber dem.
  De ældste unger kan man komme helt tæt på i løveparkens udendørs anlæg. De yngste er stadig for små til at komme ud til de store løver, men de kan beundres i weekenden, når der er åben stald hos løverne.
  